CELEX: C2006/086/65
Language: el
Date: 2006-04-08 00:00:00
Title: Υπόθεση T-21/06: Προσφυγή της  21ης Ιανουαρίου 2006  — Γερμανία κατά Επιτροπής

8.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 86/32
            
         Προσφυγή της 21ης Ιανουαρίου 2006 — Γερμανία κατά Επιτροπής
   (Υπόθεση T-21/06)
   (2006/C 86/65)
   Γλώσσα διαδικασίας: η γερμανική
   Διάδικοι
   
      Προσφεύγουσα: Ομοσπονδιακή Δημοκρατία της Γερμανίας [Εκπρόσωποι: M. Lumma και C. Schulze-Bahr, επικουρούμενοι από τη δικηγόρο G. Quardt]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής C(2005)3903, της 9ης Νοεμβρίου 2005, ως προς την κρατική ενίσχυση που χορήγησε η Ομοσπονδιακή Δημοκρατία της Γερμανίας για την εισαγωγή της ψηφιακής επίγειας τηλεοράσεως (DVB-T) στο Βερολίνο-Βρανδεμβούργο,
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα προσβάλλει την απόφαση C(2005)3903 τελ. της Επιτροπής, της 9ης Νοεμβρίου 2005, που αφορά την κρατική ενίσχυση για την εισαγωγή της ψηφιακής επίγειας τηλεοράσεως (DVB-T) στο Βερολίνο-Βρανδεμβούργο. Με την προσβαλλόμενη απόφαση η Επιτροπή κήρυξε ασυμβίβαστη με την κοινή αγορά την ενίσχυση που χορήγησε η Ομοσπονδιακή Δημοκρατία της Γερμανίας στους μετέχοντες στο DVB-T ιδιωτικούς ραδιοτηλεοπτικούς φορείς και υποχρέωσε την Ομοσπονδιακή Δημοκρατία της Γερμανίας να αναζητήσει από τους ωφεληθέντες την παρανόμως δοθείσα ενίσχυση.
   Προς στήριξη της προσφυγής της η προσφεύγουσα ισχυρίζεται, ιδίως, ότι οι καταβληθείσες επιχορηγήσεις συμβιβάζονται με την κοινή αγορά και προβάλλει διάφορα σφάλματα εκτιμήσεως της Επιτροπής κατά την εφαρμογή του άρθρου 87, παράγραφος 3, ΕΚ. Η καθής, αντί να προβεί σε εκτίμηση βάσει του άρθρου 87, παράγραφος 3, στοιχείο γ', ΕΚ, δοκίμασε νέο κριτήριο εκτιμήσεως, σχετικό με τις δυσλειτουργίες της αγοράς, το οποίο, όπως εφαρμόστηκε, δεν ήταν κατάλληλο για να διαπιστωθεί η συμβατότητα ή μη των επιχορηγήσεων με την κοινή αγορά. Περαιτέρω, η προσφεύγουσα προσάπτει στην Επιτροπή ότι δεν εξέτασε επαρκώς αν οι καταβληθείσες επιχορηγήσεις ήταν συμβατές δυνάμει του άρθρου 87, παράγραφος 3, στοιχείο β', ΕΚ.
   Επιπλέον, η προσφεύγουσα στηρίζει την προσφυγή της στο ότι η Επιτροπή παραβίασε γενικές αρχές του δικαίου. Επικαλείται παραβίαση των αρχών της χρηστής διοικήσεως και του δικαιώματος ακροάσεως.